תרשים עובדים, הכנסות, רווח וחברות בת עיקריות של שש חברות הנפט הגדולות בעולם, המכונות חברות נפט מג'וריות (Big Oil)
**אקסון מוביל** (באנגלית: **Exxon Mobil Corporation** או **ExxonMobil**) הוא תאגיד אמריקאי בינלאומי אשר תחילתו בחברת סטנדרד אויל מיסודו של ג'ון ד. רוקפלר (אחר כך חברת "סטנדרד אויל מניו ג'רזי", קודמתה של חברת "אקסון" ו"סטנדרד אויל של ניו יורק", קודמתה של חברת "מוביל"). לחברה יש חברת בת בשם "אקסון מובייל כימיקלים" שמוצריה העיקריים הם אלקנים (חומרים אורגניים) ארומטיים, אתילן גליקול, פוליאתילן ופרופילן.

אקסון מוביל הייתה חברת הדלק הציבורית הגדולה בעולם שאינה חברה ממשלתית, ונוצרה ב-30 בנובמבר 1999 על ידי איחוד חברות הדלק אקסון ומוביל. בשנת 2006 הייתה חברת אקסון מוביל הגדולה בעולם על פי הכנסותיה, 377.6 מיליארד דולר. ב-20 ביולי 2007 דורגה חברת אקסון מוביל כחברה הגדולה בעולם על פי ערך השוק שלה, 517.92 מיליארד דולר. מאז הצטמצם שווי השוק שלה, בעוד שוויין של חברות אחרות (כגון אפל) עלה, והיא כבר אינה החברה הגדולה בעולם. בין חברות הנפט, החברה מפיקה את כמות הנפט הגדולה בעולם, 6.5 מיליון חביות נפט ליום. לחברת אקסון מוביל עתודות (רזרבות) הנפט והגז הטבעי המוכחות הגדולות בעולם בין החברות מפיקות הנפט, אך קיימות מדינות (למשל ערב הסעודית) שבבעלותן יתרות נפט וגז גדולות יותר.

מרבית פעילות החברה נעשית סביב הפקה ושיווק נפט ותזקיקיו. בחברה קיימת חטיבת פחם ומינרלים אשר בה מרוכזות כלל הפעילויות שאינן קשורות להפקת נפט.

החברה נאלצה להתמודד במרוצת השנים עם מספר אסונות אקולוגיים שנגרמו עקב שפיכה מסיבית של נפט לטבע, ואף שילמה בגין תקלות אלו סכומים רבים המצטברים למאות מיליוני דולרים.

ב-25 באוגוסט 2020 אקסון מוביל הוצאה ממדד דאו ג'ונס, לאחר כמעט מאה שנה הייתה חלק ממנו.

ארגון
-----

מטה תאגיד אקסון מוביל נמצא בעיר אירווינג בטקסס. אקסון מוביל משווקת את מוצריה ברחבי העולם תחת שמות המותגים: אקסון (Exxon), מוביל (Mobil) ואסו (Esso). בבעלות התאגיד נמצאות גם מאות חברות בת קטנות יותר ברחבי העולם.

החטיבה העוסקת בחיפוש ובהפקת גז ונפט, בהזרמתו ושיווקו לסיטונאים אחראית לכ-70% מהכנסות התאגיד. בחברה מועסקים ברחבי העולם למעלה מ-106,000 עובדים במשרה מלאה. ביחידת "הקצה" העוסקת בשיווק, זיקוק ומכירה לצרכנים, הממוקמת בפיירפקס וירג'יניה, מועסקים כ-4,000 עובדים, ובמטה יחידת "המקור" העוסקת בהפקת הנפט ביוסטון טקסס מועסקים כ-27,000 עובדים.

אקסון מוביל היא אחת מ-17 חברות נפט הפועלות באזור אגן פרימאן שבמערב טקסס, אשר החליטו יחד להקים קבוצה שתפעל לפתרון בעיות שונות שנוצרו עקב פעילותן באזור. בין היתר תטפלנה אקסון מוביל ויתר החברות בבעיות מחסור בדיור, מחסור בתעסוקה, מיסים גבוהים על שירותי הבריאות ובעיות תנועה.

ביקורת
------

מסמכים פנימיים של חברת אקסון מעידים על כך שהחברה היתה מודעת לקשר בין דלקים מאובנים לבין ההתחממות העולמית כבר משנת 1981. למרות זאת, היא מימנה מכחישי אקלים במשך 27 שנה לאחר מכן.

החברה נאלצה להתמודד במרוצת השנים עם מספר אסונות אקולוגיים שנגרמו עקב שפיכה מסיבית של נפט לטבע, ואף שילמה בגין תקלות אלו סכומים רבים המצטברים למאות מיליוני דולרים.

ב-10 בדצמבר 2016 מינה נשיא ארצות הברית הנבחר דונלד טראמפ את מנכ״ל התאגיד רקס טילרסון למזכיר המדינה של ארצות הברית. חודש לאחר מכן, ב-9 בינואר 2017, נחשף כי בין השנים 2003 ל-2005, תקופה בה טילרסון היה מנכ"ל התאגיד, מיזם משותף של אקסון מוביל וחברת Infineum ביצע עסקאות פיננסיות עם מדינות שהיו תחת סנקציות אמריקאיות עקב תמיכתן בטרור: עסקאות בגובה 53.2 מיליון דולר עם איראן, 1.1 מיליון עם סוריה ו-600 אלף דולר עם סודאן. בתגובה טענו נציגי אקסון מוביל כי מטה המיזם המשותף נמצא באנגליה ובעסקאות לא היו מעורבים עובדים אמריקאיים, ולכן אין בהן כדי להפר את הסנקציות של ארצות הברית על מדינות אלה.

בשנת 2021 הואשם מנכ"ל החברה, דארן וודס בכך ששיקר לקונגרס האמריקאי כאשר הכחיש שהחברה העלימה מידע ממחקרים שהיא ביצעה, המראים את התרומה של צריכת דלקים מאובנים למשבר האקלים.

בשנת 2023 שילבה החברה יועצים שלה באוניברסיטאות מובילות בארה"ב, יועצים אלה השתלבו בהוראה ובמחקר בקמפוס. סטודנטים בקמפוסים הביעו מחאה על נסיונות ההשפעה הללו של חברות הנפט הגדולות דרך המוסדות האקדמיים.

קישורים חיצוניים
----------------

ויקישיתוף מדיה וקבצים בנושא **אקסון מוביל** בוויקישיתוף
* אתר האינטרנט הרשמי של אקסון מוביל (באנגלית)
* אקסון מוביל, ברשת החברתית פייסבוק
* אקסון מוביל, ברשת החברתית אקס (טוויטר)
* אקסון מוביל, סרטונים בערוץ היוטיוב
* אקסון מוביל, הבלוג הרשמי
* אקסון מוביל, באתר אנציקלופדיה בריטניקה (באנגלית)
* מידע עסקי על חברת אקסון מוביל באתרים Yahoo! Finance • MarketWatch • CNN Money • Bloomberg Business (באנגלית)
* אקסון מוביל, בגוגל פיננסים

* אקסון מוביל, באתר Crunchbase (באנגלית)
* אקסון מוביל, באתר EDGAR של הודעות ל-SEC (באנגלית)

הערות שוליים
------------

1. ↑  STEPHEN GANDEL, Exxon Mobil dropped from the Dow after nearly a century, www.cbsnews.com, ‏AUGUST 25, 2020 (באנגלית)
2. ↑  אתר למנויים בלבד חברות הנפט יתרמו 100 מיליון דולר כדי לסייע לטקסס וניו מקסיקו, באתר TheMarker‏, 19 בנובמבר 2018
3. ↑  Goldenberg, Suzanne; correspondent, US environment (2015-07-08). "Exxon knew of climate change in 1981, email says – but it funded deniers for 27 more years". *The Guardian* (באנגלית בריטית). ISSN 0261-3077. נבדק ב-2023-07-27.
4. ↑  Milman, Oliver (2023-01-12). "Revealed: Exxon made 'breathtakingly' accurate climate predictions in 1970s and 80s". *The Guardian* (באנגלית בריטית). ISSN 0261-3077. נבדק ב-2023-07-27.
5. ↑  Westervelt, Amy (2023-05-17). "Could Guyana's Exxon ruling scare big oil off risky exploration?". *The Guardian* (באנגלית בריטית). ISSN 0261-3077. נבדק ב-2023-07-27.
6. ↑  TenTvApp by Nana10 Dev Team, tentvapp.nana10.co.il (ארכיון)
7. ↑  ExxonMobil and Iran did business under secretary of State nominee Tillerson, USA TODAY (באנגלית)
8. ↑  McGreal, Chris (2021-10-28). "Exxon CEO accused of lying about climate science to congressional panel". *The Guardian* (באנגלית בריטית). ISSN 0261-3077. נבדק ב-2023-07-27.
9. ↑  Milman, Oliver (2023-03-27). "Exxon in the classroom: how big oil money influences US universities". *The Guardian* (באנגלית בריטית). ISSN 0261-3077. נבדק ב-2023-07-27.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007605087605171
* BIBSYS: 3059834
* GND: 10010088-0
* ISNI: 0000 0004 1112 1641
* LCCN: no00015034
* NDL: 001192492
* NLA: 49864795
* VIAF: 138189733
* WorldCat: lccn-n79053084

 |